Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE,  23 JANAR 2014


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 11:10)

Rendi i ditës:

1.
Miratimi i procesverbaleve të seancave plenare të datave 23.12.2013, 28.12.2013 dhe 20.01.2014. 

2.
Akti normativ nr. 7, datë 14.12.2013 “Për disa ndryshime në ligjin nr.119/2012 “Për buxhetin e vitit 2013”, të ndryshuar” (shumicë e thjeshtë)
-  Pyetje

- Shprehet komisioni përgjegjës për  Ekonominë dhe Financat. 

(Paraqitje e raportit nga kryetari i komisionit)

- Shprehet komisioni për dhënie mendimi, komisioni për Punën, Çështjet Sociale dhe Shëndetësinë 

(Paraqitje e raportit nga kryetari i komisionit)

- Shprehet komisioni për dhënie mendimi, komisioni për Veprimtaritë Prodhuese, Tregtinë dhe Mjedisin

(Paraqitje e raportit nga kryetari i komisionit)

-  Relatori Ervin Koçi
- Diskutime

- Relatori Ervin Koçi

Shprehen grupet parlamentare:

- Grupi parlamentar i PR-së

- Grupi parlamentar i PDIU-së

- Grupi parlamentar i LSI-së

- Grupi parlamentar i PD-së

- Grupi parlamentar i PS-së

- Koha e votimit:

 Votim

3.
Projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës Federale të Gjermanisë, për bashkëpunimin në fushën e sigurisë” (shumicë e thjeshtë)
-  Pyetje

-  Shprehet komisioni përgjegjës për  Sigurinë Kombëtare. 

(Paraqitje e raportit nga kryetari i komisionit)

- Shprehet komisioni për dhënie mendimi, komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit)

- Shprehet komisioni për dhënie mendimi, komisioni për Politikën e Jashtme

(Paraqitje e raportit nga kryetari i komisionit)

- Shprehet komisioni për dhënie mendimi, komisioni për Integrimin Europian

(Paraqitje e raportit nga kryetari i komisionit)

-  Relatori Xhemal Qefalia
- Diskutime

- Relatori Xhemal Qefalia

Shprehen grupet parlamentare:

- Grupi parlamentar i PR-së

- Grupi parlamentar i PDIU-së

- Grupi parlamentar i LSI-së

- Grupi parlamentar i PD-së

- Grupi parlamentar i PS-së

 -  Koha e votimit:

  Votim në parim

  Shqyrtim dhe votim nen për nen

  Votim në tërësi

4.
Projektligji «Për aderimin e Republikës së Shqipërisë në konventën e TAMPERES “Për sigurimin e burimeve të telekomunikacionit, për zvogëlimin e fatkeqësive dhe operacionet e ndihmës” (shumicë e thjeshtë)

-  Pyetje

-  Shprehet komisioni përgjegjës për  Sigurinë Kombëtare. 

(Paraqitje e raportit nga kryetari i komisionit)

- Shprehet komisioni për dhënie mendimi, komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit)

- Shprehet komisioni për dhënie mendimi, komisioni për Politikën e Jashtme

(Paraqitje e raportit nga kryetari i komisionit)

-  Relatori Paulin Sterkaj
- Diskutime

- Relatori Paulin Sterkaj

(Shprehen grupet parlamentare):

- Grupi parlamentar i PR-së

- Grupi parlamentar i PDIU-së

- Grupi parlamentar i LSI-së

- Grupi parlamentar i PD-së

- Grupi parlamentar i PS-së

- Koha e votimit:

  Votim në parim

  Shqyrtim dhe votim nen/nen

  Votim në tërësi

5.
Diskutime për çështje jashtë rendit të ditës.


- Koha e diskutimeve deri në 60 minuta.

Ilir Meta – Mirëdita!

Hapim seancën plenare.

(Zoti Meta lexon rendin e ditës.)

Para se të fillojmë me shqyrtimin e rendit të ditës, që është paralajmëruar me kohë, duhet t’ju njoftoj se sot u mblodh Këshilli për Rregulloren dhe Mandatet, i cili do të paraqesë një raport  lidhur me çështjen për të cilën është mbledhur. Unë do të ftoj zonjën Vasilika Hysi, si anëtare e këtij këshilli, të lexojë këtë raport. 
(I drejtohet zonjës Doda, që kërkon të marrë fjalën.)

Zonja Doda, nuk mund ta merrni fjalën. Pse doni që të shkelni Rregulloren? Për procedurë e kërkoni fjalën?  Dakord  për procedurë.

Mesila Doda – Meqenëse në rendin e ditës nuk e keni të parashikuar se si duhet të hiqen mandatet e grave, janë 3 gra që sot duhet të lënë mandatin. Në emër të Aleancës së Grave Deputete jam e detyruar t’u bëj me dije të gjithë atyre që ndjekin punimet e këtij Parlamenti, mbi të gjitha të kërkoj ndërhyrjen tuaj imediate si Kryetar i Parlamentit, sepse është një grua nga LSI-ja që po lë mandatin, dhe, mbi të gjitha, të Kryeministrit të Republikës së Shqipërisë, atij që duhet të jetë garanti i të drejtave të grave, që të mos shkojë nga krahu i dhunuesve të tyre. Janë dy gra që po lënë mandatin nga lista e Lezhës. Është një grua tjetër që po lë mandatin nga lista e Durrësit, nga Lëvizja Socialiste për Integrim. Janë 3 gra të cilave sot po u mohohet prania e tyre në këtë Parlament. Është një moment i rëndësishëm në jetën e secilit politikan. Është një moment tejet i rëndësishëm në jetën e një gruaje, të cilës i jepet rasti për të qenë pjesë e këtij Parlamenti.

Të nderuar zotërinj, 

Nuk mjafton vetëm të vini dhe të dilni në podium ditët kur flitet për të drejtat e grave.  Sot ju duhet të dilni në krah të tyre. Nuk mund të vazhdoni të qëndroni në krahun e dhunuesve, në krahun e atyre që marrin peng njerëzit, i shtrëngojnë, i detyrojnë të japin dorëheqjen dhe ndërkohë këtu të kemi mungesa të jashtëzakonshme, vende vakante, si pasojë e presionit që ushtrohet ndaj grave. Ky Parlament nuk mund ta pranojë dot këtë turp! 

Unë i ftoj të gjitha gratë, që janë këtu të pranishme, të ndërmarrim aksione konkrete, të mos e pranojmë këtë faj që ka ndodhur dhe, mbi të gjitha, Kryeministri i Republikës sot duhet të shprehet. Jeni votuar nga burrat dhe gratë e këtij vendi dhe duhet të dilni garant i të drejtave të tyre. Sot ju nuk mund të heshtni. Ky vend nuk mund të bëhet dot më i mirë në qoftë se dhunohen ditën për diell gratë, të cilat duhet të jenë këtu në këtë sallë, duhet të jenë parlamentare, duhet të jenë bashkë me ne.

Faleminderit! 

(Zoti Berisha flet nga vendi.)
Ilir Meta –Zoti Berisha, ju lutem, do të keni kohë për të folur, se kemi mjaft çështje për të diskutuar. Në fund  keni 60 minuta kohë në dispozicion. Ju lutem shumë mos e shfrytëzoni tolerancën për veprime jokonstruktive! Shqetësimet tuaja, të drejta ose jo, keni mundësi t’i ngrini në përputhje me Rregulloren. 

Po, zonja Hysi.

Vasilika Hysi – Këshilli për Rregulloren, Mandatet dhe Imunitetin u mblodh sot dhe verifikoi dorëheqjen e zotit Lefter Koka, i cili më 17 janar 2014 ka dhënë dorëheqjen  nga mandati i deputetit. Dorëheqja nga mandati vjen në përmbushje të zotimit politik për shmangien e funksioneve të dyfishta duke u përqendruar në rolin e ekzekutivit. 

Në të njëjtën kohë figuron se ka dhënë dorëheqjen edhe deputetja Mereme Delishi, për arsye shëndetësore. Këshilli ka shqyrtuar dy vendimet, vendimin 1 dhe  2. Zonja, duhet të lexojmë proceduralisht raportin, pastaj të mbajmë qëndrimin tonë si gra. 

Këshilli për Rregulloren, Mandatet dhe Imunitetin shqyrtoi dy vendime, vendimin nr.1 të datës 20 janar të vitit 2014 për dhënien e mandatit të deputetes së Kuvendit, zonjës Silvana Maksuti. 

Vendimi nr.2, datë 20 janar për dhënien e mandatit të deputetes së Kuvendit për qarkun e Lezhës, zonjës Mereme Delishi. 

Në mbështetje të nenit 164, pika 1 e ligjit “Për Kodin Zgjedhor” sekretarja e Përgjithshme, zonja Albana Shtylla, me anë të shkresave përkatëse i është drejtuar Komisionit Qendror të Zgjedhjeve. Për shkak të njoftimit të vakancave KQZ-ja ka vendosur t’i japë mandatin e deputetit të Kuvendit zonjës Silvana Maksuti dhe zonjës Mirela Neli (Suku), respektivisht sipas vendimeve përkatëse. Këshilli për Rregulloren, Mandatet dhe Imunitetin në mbledhjen e tij administroi dorëheqjen e deputetëve dhe vendimet e sipërcituara të KQZ-së nëpërmjet shkresave 201 dhe 202, konkretisht të zonjës Silvana Maksuti dhe Mirela Neli. Këshilli lexoi legjislacionin, Kushtetutën dhe nenin 164 dhe me këtë rast  vë në dijeni KQZ-në për krijimin e vakancave për shkak të dorëheqjes së dy deputeteve,  Silvana Maksuti dhe Mirela Neli. Në mbështetje të nenit 164 të Kodit Zgjedhor Kuvendi do të njoftojë KQZ-në për krijimin e vakancave. Ju kolegë e keni raportin përpara dhe i takon KQZ-së të përcaktojë plotësimin e vakancave.

Faleminderit!

Ilir Meta - Faleminderit!

Fjalën e ka zonja Topalli për procedurë.

Jozefina Topalli – Zoti Kryetar,

Mbështes kolegen time Mesila Doda për problemin që ajo shtroi. Në fakt sot po ndodh diçka shumë e rëndë. Zonja Doda foli për gratë, për të drejtat e tyre, detyrimin që u bëjnë këtyre zonjave, që kanë hyrë në listën e deputetëve, për të dhënë dorëheqjen. Sot janë dy prej tyre. Nesër, pas zonjës së Lezhës, do të detyrohet zonja tjetër, që vjen pas saj, të japë dorëheqjen. A ia bëni pyetjen vetes  pse këto zonja nuk duan të jenë në Parlament? Pse herën e parë ato pranuan të ishin në listën e deputetëve të PS-së ose të LSI-së? A nuk ishin kontributore të Partisë Socialiste apo të LSI-së? 

 Pse po e jep dorëheqjen zonja Mereme? A e dini ju se çfarë ka ndodhur me zonjën Mereme? E dini ju se zonja Mereme është kërcënuar? E dini ju që pas zonjës Mereme vjen një emër tjetër në listën e PS-së së Lezhës?  Ju e dini pse e ka dhënë dorëheqjen. Kur ka ndodhur ndonjëherë në Kuvendin e Shqipërisë që të detyrohen në rresht deputetët të japin dorëheqjen? Nuk ka ndodhur asnjëherë në këto 20 vjet. Kur ka ndodhur ndonjëherë që deputetët të kërcënohen dhe të detyrohen të japin dorëheqjen që të vijnë të fortë të tjerë në Parlament? Ju, zotërinj, që jeni prej 20 vjetësh këtu në Parlament, që keni pasur poste të ndryshme ministrore, kryeministrore, kryetarë parlamenti ose pozicione të tjera të rëndësishme, si ndiheni sot? Kur ka qenë Parlamenti ndonjëherë i mbushur me grupe të fortësh të ardhur nga krimi si kësaj radhe? A nuk mjafton që sot jemi të tronditur nga ajo çfarë ka ndodhur në Parlament, detyrimi i  grave që të japin dorëheqjen? Çohuni, zonja, në emër të fëmijëve tuaj! Çohuni, zotërinj deputetë, ju që keni eksperiencë në Partinë Socialiste! Dilini për zot të ardhmes së fëmijëve tuaj! Ajo që po ndodh sot është jashtëzakonisht e rëndë. Krimi vendos të japë goditje dhe këtu të gjithë heshtin. Kodi i heshtjes është kodi i mafias. 

Mesila, kjo nuk është vetëm çështje grash, por çështje mafieje,  që kërkon mburojë politike përmes mandatit dhe do të jetë në Parlament. Unë e refuzoj këtë gjë! Ju ftoj të gjithëve që ta heqim nga rendi këtë listë, t’i thërrasim zonjat dhe t’i mbështesim ato. Ato nuk janë të sëmura, por u kanë kërcënuar fëmijët, u kanë marrë peng vëllezërit, kjo është e vërteta! Kodi i heshtjes është kodi i mafias, prandaj ka mbyllur gojën Kryeministri, Kryetari i Parlamentit dhe të gjithë ministrat. 

Faleminderit!

Ilir Meta – Që ju jeni kaq e shqetësuar për të drejtat e grave, këtë e mirëkuptoj,  por që nuk keni marrë pjesë në asnjë aktivitet të Aleancës së Grave në Parlament, këtë nuk e kuptoj.

Fjalën e ka zonja Kodheli.

Mimi Kodheli – Zoti Kryetar,

Zonja Topalli nuk ka qenë asnjëherë në asnjë aktivitet, sepse nuk është pjesë e Aleancës. Kur ne e rithemeluam Aleancën dhe kur propozova zonjën Mesila si  kryetare, unë, Mimi Kodheli, zonja Topalli nuk ishte fare pjesë e Aleancës dhe nuk ka qenë pjesëmarrëse, prandaj dhe nuk mund të ketë marrë pjesë nëpër aktivitete. Mua më vjen keq, se në emër të grave nuk mund të abuzohet, ndaj unë si ish-deputete e qarkut të Lezhës, si kryesuese e listës së Partisë Socialiste në atë qark, kam dhënë dorëheqjen nga posti i deputetes bazuar, dhe në respekt të vendimit politik të forcës sime politike, në momentin që u bëra anëtare e qeverisë, që të lija hapësirë për dikë tjetër. Ju siguroj se lista e deputetëve të Partisë Socialiste të qarkut të Lezhës është një listë gjithëpërfshirëse, e respektuar, dinjitoze. Po, ajo listë është përballur me mafien, me dhunën, me vështirësitë që ai qark ka për shkak të varfërisë ku, ju, zotërinj, e keni lënë në 8 vjet qeverisje.

Zonja që u ngrit këtu, nuk i njeh zonjat. Unë ju them që zonja Mereme Delishi është zonja më e nderuar që ka rrethi i Lezhës. Është e turpshme këtu të abuzohet me një emër të respektuar, është e turpshme të përmendet. Megjithatë, nuk është e turpshme të jesh i sëmurë. Zonja është në një proces dialize tri herë në javë dhe ka pamundësi fizike. 

(Flitet nga salla pa mikrofon.)

Ajo hyri në listë për shkak të figurës që përfaqëson në atë rreth, zoti doktor, bazuar në Kodin tonë të respektuar Zgjedhor,  në mënyrë që kuotat rozë të respektohen, sepse përndryshe, ju e dini, partitë politike gjobiten. Ju jeni ata që keni abuzuar shpesh me përqindjet e grave, ju jeni ata që nuk keni asnjë grua të zgjedhur në administratën lokale, ngaqë i respektoni shumë gratë, ju të Partisë Demokratike. Megjithatë, unë mund t’ju them vetëm diçka: ky është një show, i cili nuk është i denjë as për këtë Kuvend, as për zonjat që denjësisht e përfaqësojnë këtë Kuvend, prandaj, le të jemi më seriozë. Ky është një proces tejet i njohur, aspak në dhunim të grave. Zonjat vazhdojnë të jenë të respektuara në detyrat e tyre, që kanë bërë edhe më përpara. Unë mendoj se këtu duhet t’i japim fund këtij show, i cili nuk është i denjë për gratë shqiptare, dhe aq më pak, për gratë që i përfaqësojnë gratë shqiptare në këtë Kuvend.

Faleminderit!

(Flitet nga salla pa mikrofon.)

Ilir Meta – Zonja Doda, nuk jua ka përmendur emrin njeri!  Nuk është kjo mënyra për protagonizëm politik.

Urdhëroni, zonja Doda!

Mesila Doda – Zoti Kryetar i Kuvendit,

Dëshira ime e fundit do të ishte që ta politizoja këtë akt, por përtej faktit që këtu ka diversione të natyrës se kush është tek Aleanca e Grave Deputete dhe kush nuk është tek Aleanca e Grave deputete (zonja Kodheli në fakt sot nuk është deputete, sepse e ka lënë mandatin e saj), dua t’ju bëj me dije se ne thirrëm një mbledhje të Aleancës së Grave Deputete. Ishin zonjat e Partisë Socialiste dhe ato të Partisë Demokratike, dhe u ra dakord për të bërë deklaratën, ngaqë nuk biem dakord me këto që kanë ndodhur me zonjat.

Unë kam diçka tjetër. Në qoftë se ne do të pranojmë presionin ndaj grave, i cili ndodh në mes të Parlamentit të Shqipërisë, atëherë, zotërinj, ne jemi dorëzuar përpara krimit dhe përpara mafies. Ky Parlament, të nderuara zonja, të nderuar zotërinj, ka vend: ose për kriminelët, ose për politikanët. Ne nuk mund të rrimë të dy bashkë në një vend. Ose të rrinë ata, të cilët marrin pengje, të cilët ushtrojnë presion, ose të rrinë politikanët, njerëzit e lirë të këtij vendi. Jemi njerëz që na kanë votuar të gjithë, nga Veriu në Jug, kë më shumë dhe kë më pak. Asnjë nga ne sot nuk mund të ulet këmbëkryq dhe të shikojë një krim që ndodh përpara syve tanë. Kur kanë frikë deputetët e Parlamentit të Shqipërisë, ky vend ka marrë fund! Ky vend nuk mund të vazhdojë të mbyllë sytë përpara krimit, që ka zaptuar çdo molekulë të tij, po e zapton me tritol, po e zapton me presion ndaj deputetëve, me lloj-lloj mënyrash. Ju lutem, mos na lejoni ta politizojmë!

Zoti Kryetar i Kuvendit, unë sot do t’ju kërkoj ta shtyni këtë votim, sepse është votim i turpshëm. Nuk mund të zëvendësohen mandatet e grave sikur të jenë kokrra orizi, dhe të gjithë bashkë ose të ngremë një komision hetimor, ose të kërkojmë autoritetin më të lartë të shtetit shqiptar, autoritetin e Presidentit të Republikës, që të ndërhyjë, autoritetin e prokurorit të Përgjithshëm. U kërkoj të gjitha përfaqësive të huaja në Tiranë: OSBE-së, Këshillit të Europës, Bashkimit Europian, u kërkoj ambasadave të huaja në Tiranë, që të shprehen për këtë fenomen kaq të shëmtuar, këtë fenomen kaq të turpshëm. 

Zonja Kodheli, me gjithë respektin që kam për ju, ju duhet të kishit bërë një punë krejt tjetër. Jeni kryetarja e listës së Lezhës dhe duhet t’i kishit mbrojtur ato gra dhe jo të justifikonit dorëheqjen e tyre sot.

Faleminderit!

Ilir Meta – Zonja Doda, ju flisni me siguri të madhe për presione, për shantazhe. Unë habitem. Përderisa jeni kaq e sigurt, përse nuk bëni veprime konkrete, në emrin tuaj personal si deputete, në emër të të gjitha grave që ju mbështesin, në prokurorinë e shtetit dhe para drejtësisë?

Zonja Topalli, urdhëroni!

Jozefina Topalli – Zonjës Kodheli, natyrisht edhe Kryeministrit dhe Kryetarit të Parlamentit, dua t’u them se heshtja në këtë rast të frikshëm për Parlamentin, për parlamentarizmin, për sigurinë në vend, ju vendos vetëm në anën e atyre që kërcënojnë dhe nuk lejojnë zonjat   të jenë të ulura sot bashkë me ne në këtë sallë. Kjo, zoti Kryetar, është e rëndë, është e frikshme!

Unë personalisht do t’u bëj një propozim kolegeve të mia, që të bëjmë një rezolutë këtu në Parlament dhe pastaj ta dërgojmë edhe në Këshillin e Europës, të informojmë edhe OSBE-në dhe të gjithë diplomacinë që ndodhet në Tiranë, për një ngjarje që mund të ketë pasoja shumë më të rënda nga ajo që mund të imagjinoni ju, të dashura kolege, zotërinj deputetë, të majtë dhe të djathtë, për atë që po ndodh në Parlamentin shqiptar, në qeverinë shqiptare dhe për kërcënimin e krimit dhe të mafies, që të gjithë bashkë po e pranojmë, që të mos lejojnë gratë të hyjnë në Parlament, jo pse janë zonja, edhe po të ishin burra vlente e njëjta gjë, nuk e lidh vetëm me të qenit zonja, por me qenien deputete, e lidh me mandatin e tyre, e lidh me faktin që kanë qenë të propozuara nga zoti Rama, sot Kryeministër, dhe nga ju, zoti Meta, sot Kryetar i Parlamentit.

Ilir Meta – E theksoj edhe një herë tjetër se, çdo retorikë e pashoqëruar me veprime juridike dhe ligjore mbetet vetëm propagandë për qëllime politike dhe për dezinformim të opinionit publik.

Fjalën e ka mbrojtësi më i madh i të drejtave të grave, zoti Berisha.

Sali Berisha – Zonja deputete,

Zotërinj deputetë,

Të dashura qytetare dhe qytetarë të vendit,

Kjo është një ditë e zezë, kjo është një ditë e rëndë në historinë e këtij Parlamenti. Në një vend ku javë për javë dhunohen në mënyrën më brutale nënat, motrat, vajzat, gratë shqiptare, në një vend ku dhuna familjare ndaj grave është bërë një problem madhor, kombëtar, ku së bashku kemi votuar këtu ligjet më të ashpra për të frenuar këto akte turpëruese kombëtare dhe individuale, ne sot në Parlament i nënshtrohemi mafies, tentakulave të saj, një kompromisi ndër më të turpshmit në histori midis dy bashkëkryetarëve, për të përzënë nga Parlamenti dy zonja dhe për t’i zëvendësuar ato me të fortë, me përfaqësues jo të civilitetit, por të mafies.

Zotërinj, mendoni se ky është një akt që do të kalohet lehtë? Unë ju garantoj se ky akt do të peshojë shumë rëndë mbi këtë vend, mbi këtë Parlament dhe mbi këtë shoqëri. Ju vërtet në ato pazaret që bëni siguroni, komfortoni këtu eksponentë të mafies duke përzënë dy zonja, por vendi nxihet dhe skuqet nga një veprim i tillë. Ju nuk mund ta bëni kurrë këtë! 

Për sa i përket kësaj konfidentes, që ka për borxh të thotë çdo gjë që i thotë kryekreu, i them: ajo deputete mund të kujdeset për shëndetin e vet tri herë më mirë sesa duke mos qenë deputete. Ajo deputete ka një problem me veshkat, mund t’i shërbejë vetes dhe shëndetit në pozitat e deputetes disa herë më mirë. Ky Parlament ka rregullat e veta dhe ka trajtimin e vet ndaj deputetëve të sëmurë, ka solidaritetin e vet ndaj deputetëve të sëmurë, por jo flakjen, sepse ka një kufi, ti, Mimi konfidentja, dhe mos tejkalo çdo kufi! Unë të them ty dhe atij që ti i bën avokatin: jo njërit, por dhjetëra të huajve u ka thënë se “Ti je 20-përqindshja”, sepse kishte xhelozi se merrje më shumë nga ai.

(Flitet nga salla pa mikrofon.)

Sigurisht, kur gruaja bëhet antigrua, nuk kam se çfarë të them.

Akti që kreve ti sot këtu, është akti më i turpshëm.

Ilir Meta – Zoti Berisha, mbaroi koha e replikës suaj! 

Vazhdojmë seancën, sepse fjalimi për të mbrojtur të drejtat e grave degradoi me fyerje ndaj një zonje të nderuar.

Fjalën e ka zonja Kodheli.

Mimi Kodheli – Po e marr fjalën për replikë.

Sali Berisha, ne të dy njihemi shumë herët. Unë kam burrërinë si askërkush në këtë Parlament të të them dy gjëra sot: jetën e babait tim ta kam borxh dy herë, jo një herë, edhe burrash, akoma e përmend këtë gjë. Për të tjerat, me mua nuk krahasohesh, sepse në CV-në time nuk ka pasur dhe nuk ka për të pasur, as sot dhe as deri sa të mbyll sytë, as vrasje, as hajnira!

Ilir Meta – Dua të theksoj se gjithë ky protagonizëm absurd nuk ka asnjë arsye të degradojë me fyerje ndaj zonjave ministre apo deputete.

Së dyti, edhe një herë tjetër ju ftoj që në rast se keni të dhëna konkrete për presione mafioze, drejtojuni organeve të drejtësisë, përndryshe gjithçka tjetër është vetëm një propagandë dhe asgjë më shumë. 

(Flitet nga salla pa mikrofon.)

Nuk keni prova fare. E vetmja provë është që fyet një zonjë të nderuar duke folur këtu për të mbrojtur të drejtat e grave. Kjo është prova.

(Flitet nga salla pa mikrofon.)

Ju lutem, provat që keni për presion, çojini në Prokurorinë e Përgjithshme!

Vazhdojmë programin sipas rendit të ditës.

Ju njoftoj se dje u mblodh Konferenca e Kryetarëve, sikurse ishte paralajmëruar nga mbledhja e parafundit e saj, vetëm për të diskutuar për projektvendimin lidhur me ngritjen e Komisionit të Posaçëm Parlamentar për Reformën Administrativo-Territoriale dhe futjen e këtij projektvendimi në programin e Kuvendit. Për këtë çështje nuk pati konsensus, por unë, në bazë të pikës 24 të Rregullores, e kam vendosur edhe këtë çështje në rendin e ditës. Njëkohësisht dua t’ju njoftoj se për aktin normativ kanë regjistruar emrat për diskutim, nga maxhoranca, deputetët: Ervin Koçi, Anastas Angjeli, Artan Gaçi, Evis Kushi, Eduard Shalsi, Erion Braçe në emër të grupit, Bujar Kllogjri nga LSI-ja; nga opozita: Sherefedin Shehu, Majlinda Bregu, Florion Mima, Eduard Halimi, Astrit Patozi, Albana Vokshi, Igli Cara, Arben Imami, Eleina Qirici, Besnik Dushaj, Flamur Noka, Aldo Bumçi, Kastriot Islami, Gjovalin Bzheta, Gerti Bogdani, Mesila Doda, Helidon Bushati, Oerd Bylykbashi, Genc Pollo, Jorida Tabaku, Albina Dede, Keltis Kruja, Voltana Ademi, Luçiano Boçi, Gjergji Papa, Alban Zeneli, Kozma Dashi, Arben Ristani, Jozefina Topalli, Gent Strazimiri, Sali Berisha, Edi Paloka dhe Ridvan Bode. Për projektligjin “Për ratifikimin e marrëveshjes ndërmjet qeverisë së Republikës së Shqipërisë dhe Republikës Federale të Gjermanisë në fushën e sigurisë” dhe për projektligjin tjetër që ka të bëjë me aderimin e Shqipërisë në Konventën e Tamperes “Për sigurimin e burimeve të telekomunikacionit” nuk është regjistruar asnjë deputet për të diskutuar. Për çështje jashtë rendit të ditës, ky është problemi më i madh se kemi çështje për të diskutuar në këtë pikë dhe asnjë nuk e regjistron emrin, është regjistruar vetëm zonjusha Kejdi Mehmetaj nga maxhoranca, ndërsa nga opozita nuk është regjistruar asnjë deputet. Nëse keni dëshirë, keni mundësi të regjistroheni gjatë seancës.

Urdhëro, zoti Paloka!

Edi Paloka – Zoti Kryetar, unë kërkoj 5 minuta pushim në emër të grupit për të përcaktuar qëndrimin tonë.

Ilir Meta – Dakord. Unë mendoj të bëjmë 10 minuta pushim.

Faleminderit!

(Pas pushimit)

Ilir Meta – Rifillojmë seancën, pas pushimit të kërkuar nga Grupi Parlamentar i Partisë Demokratike.

 Po, urdhëroni zoti Berisha.

Sali Berisha -  Zonja deputete, 

Zotërinj deputetë, 

Zoti Kryetar, 

Të dashur qytetarë dhe qytetare të vendit, 

Grupi parlamentar i Partisë Demokratike bëri një mbledhje, në të cilën trajtoi me përgjegjësi të lartë zhvillimin e sotëm në parlament si një zhvillim realisht të kobshëm për demokracinë shqiptare. Diskutantët, deputetët, zonjat dhe zotërinjtë janë të mendimit se sot në qendër të Durrësit tritoli pothuaj i mori jetën një biznesmeni, por një tritol tjetër shpërtheu këtu në parlament dhe synon t’i marrë jetën demokracisë shqiptare. 

Ne jemi këto javë dëshmitarë të një revanshi të papërmbajtur të krimit, mafies ndaj qytetarëve dhe ndaj popullit opozitar dhe opozitarëve në veçanti. Ne jemi dëshmitarë të një politike terrori, bombash, tritoli, granatash, rrënimesh, shembjesh mbi baza klasore, mbi baza partiake, të pallateve, banesave. Ne jemi dëshmitarë të arrestimeve brutale, te turpshme dhe të akuzave të familjarëve të eksponentëve të opozitës. Ne jemi dëshmitarë të pritave shtetërore ndaj të burgosurve të liruar, dhe unë dua t’ju informoj, të dashur qytetarë e qytetare, se  prita e Kavajës ishte  pritë shtetërore. Po ju jap vetëm dy shembuj: zëdhënësi i kryekreut deklaroi se policia nuk ishte e informuar, por të gjitha procesverbalet në burgun ku viktima vuante dënimin dëshmojnë se çdo gjë është bërë në përputhje me rregullat dhe dëshmia është drejtori atje. Deshën të pezullonin drejtorin  me insistim të Nasipit. Çfarë u tha ai? “Mos më luaj mua se i kam bërë të gjitha me urdhër”. Pa pyetur as Nasipin, asnjeri tjetër, atje kishte shkuar urdhri për ta nxjerrë të burgosurin dhe për t’i bërë pritë në Kavajë. Një shtet që bën prita, është shtet i bandave. Ne kemi kaluar dënimin me jetë, i forcuam dënimet, por ai që dënohet nga shteti, është në dorë të tij pastaj. Ai nuk preket. Ai nuk vritet, ai nuk ekzekutohet. Kjo qeveri është një ekstension i krimit,  i bandave. Kryekreu i saj ka lidhjet më të fuqishme me të gjitha bandat.

Ju lutem, po flas në emër të grupit dhe kam një komunikim për të bërë! Pra, vijmë sot në seancën më të turpshme në historinë e parlamentit, në seancën ku, pas atentatit ndaj Azem Hajdarit në këtë sallë, ky është atentati i dytë më i madh ndaj demokracisë. 

Zotërinj deputetë, zonja deputete, të dashur qytetarë dhe qytetare shqiptare, do t’ju lexoj këtu intervistën në Ballkanweb të deputetes, zonjës Delishi, e cila ka qenë prokurore, ka qenë kryetare gjykate. Çfarë i thotë deputetja gazetares pak kohë më parë? “Zonja Delishi, ju tashmë me kompletimin e emrave te qeverise së re do të jeni sipas Kodit Zgjedhor një deputete e kuvendit të Shqipërisë, në vend të ministres Mimi Konfidentja (do t’i them nja dy fjalë ty unë, po pak më pas). Si e prisni këtë përgjegjësi ju?” “Kuptohet që e pres shumë mirë, është një përgjegjësi shumë e madhe, një përgjegjësi që ma kanë dhënë votuesit e qarkut të Lezhës dhe që do të mundohem ta justifikoj me mundësitë e mia”. 

Çfarë i bëtë ju kësaj? Hanxharin pas shpine me urdhrin tënd, që je një kapo meduze këtu, prandaj dhe bën krimi këtë që bën. Ti je një ekstension i krimit në parlament dhe prandaj veprojnë bandat në këtë mënyrë. Ti je një ekstension i krimit në parlament dhe ju shalsit e paguar jeni mjerim i kohës. Po nuk kam punë me ju. Ky është kriminel, kryekapo, meduzë e mafies, i bën ky këto, i urdhëron ky këto dhe sot kërkoni t’i servirni parlamentit largimin e tri zonjave në dhunë, me terrorin tuaj. Ju mund të largoni tri, mund të largoni gjashtë, po ju nuk kaloni dot mbi këtë opozitë se kjo opozitë ka vendosur të denoncojë në mënyrën më të fuqishme këtë akt tuajin të shëmtuar. Unë ju them se kjo nuk mund të kalojë si të doni ju. Ju kënaqni interesat mafioze të njëri- tjetrit, e shndërroni këtë tempull nga tempull i demokracisë në tempull të mafies dhe krimit të organizuar, nxirrni dëshmitarë dhe keqpërdorni dy gra me këtë akt makabër. Njëra komunikon dorëheqjet e diktatit mafioz, tjetra bën avokatinë e asaj që la, e përzënë, se i morën mandatin. Këto janë akte të shëmtuara, këto janë akte të shpellave të Cosa Nostra-s. Këto janë akte të paimagjinueshme për një vend demokratik. 

Por ju nuk keni interesa demokratike, nuk keni interesa integrimi. Sapo morëm në Bruksel kartonin e kuq. Sapo morëm në Bruksel një seri paralajmërimesh dhe në vend që t’i trajtojmë ato me seriozitetin më të madh, bëjmë trajtime të tilla. Po kujt ia shisni ju këto? Për çdo shqiptar kjo është shtrirja e tritolit në parlament, kjo është shtrirja e granatave në parlament, kjo është shtrirja e vrasjes në parlament. Janë jo një, po disa qeveri të vendeve mike që kërkojnë vetting-un e kupolës suaj. Po, po. Çfarë doni ta bëni ju parlamentin?

Grupi Parlamentar i PD-së duke denoncuar këtë si një ditë të zezë në historinë e parlamentit, si një ditë të ngadhënjimit të krimit në parlament, në akt proteste  të fuqishme ndaj veprimit të mafies, vendosi të dalë nga parlamenti sot, dhe qëndrimet  e tjera do t’jua komunikojmë në ditët që vijnë. Kjo që keni kryer përbën aktin më të rëndë pas atentatit që u organizua në këtë parlament ndaj deputetit Azem Hajdari dhe ky është turpi juaj.
(Deputetët e opozitës largohen nga salla.)

Ilir Meta – Fjalën e ka zoti Tahiri.

Saimir Tahiri – Të nderuar kolegë, 

I nderuar Kryetar, 

Me sa duket, po bëhet  e qartë për të gjithë, që kriminelët kanë dalë nga pushteti më 23 qershor, kanë dalë nga policia pas 23 qershorit dhe tani janë derdhur rrugëve për t’iu bindur këtij banditi për këtë që po ndodh. Është e papranueshme në të gjithë skenarët e të bërit opozitë në këtë parlament, çohet ish- kryeministri, njeriu i cili për 23 vjet i është ngjitur këtij populli si mizë kali dhe të derdhë vrer e akuza gati kriminale, për të cilat duhet të mbajë përgjegjësi një ditë, lidhur me atë që po ndodh sot. Ai nuk ka pasur kurrë kurajë të bënte atë që duhej për Policinë e Shtetit kur ishte në pushtet, madje e ka degraduar Policinë e Shtetit, sepse nuk i duhej. Sipas mendësisë komuniste ajo mbahej formalisht. Nuk të duhej, sepse ndërkohë kishe djalin, kishe vajzën, kishe sekserët e pushtetit, të cilët bënin pazare nga më të ndyrat në kurriz të popullit. 

Unë i kuptoj, janë shumë të shqetësuar. Janë shumë të shqetësuar nga rimëkëmbja e Policisë së Shtetit, sepse sot askush nuk është i gatshëm të njohë asnjë lloj imuniteti  dhe mbase rreziku që ndiejnë është aq i madh, sa i detyron të vijnë këtu, të shfaqen, të dalin ditë për ditë në media, sepse shembja e murit të pandëshkueshmërisë i tremb aq shumë, sa janë të gatshëm të thurin çdo lloj skenari kriminal, në kurriz të qytetarëve, sepse rimëkëmbja e Policisë së Shtetit dhe drejtësia në këtë vend, barazia para ligjit, lufta kundër korrupsionit e veçanërisht kundër korrupsionit elitar, tremb këta më të parët, ish-kryeministrin më të parin, familjarët e tij, sekserët që ka pasur deri dje dhe që sot i mbron me çdo çmim e çdo kosto. 

Nuk kanë bërë kurrë debat konstruktiv për Policinë e Shtetit, sepse nuk kanë punuar kurrë për të dhe sot u duket habi e madhe përpjekja jonë për ta ringritur policinë. Janë verbuar deri në pikën që nuk e shohin sesi me hapa realisht thelbësorë po mundohemi ta ngremë Policinë e Shtetit në krye të detyrës, aty ku i takon.  Por që një ish-kryeministër të dalë këtu në parlament dhe me mendësi kriminale t’i drejtohet qeverisë, maxhorancës, dhe t’i flas publikut për gjëra qe mbase, do të uroja të mos i ketë bërë kurrë, për gjëra që mbase i ka bërë vetë në të shkuarën dhe tani akuzon duke ngritur gishtin, kjo është e pafalshme. Mbase cilido mund të shpëtojë përkohësisht nga përgjegjësia para ligjit, para popullit, para padrejtësisë, po ky është një nga ata që nuk do të shpëtojë dot kurrë. Edhe nëse shpëton, nuk do t’i shpëtojë dot mallkimit të popullit. 

Ilir Meta – Faleminderit!

Fjalën e ka Kryeministri, zoti Edi Rama.

Edi Rama – Do të doja që këto fjalë t’ua thosha në sy atyre që hodhën këtu një gur dhe ikën, duke pandehur gabimisht se shqiptarët janë të marrë dhe do të shkojnë pas gurit të tyre.

Dëgjova një ditë zëdhënësin e tyre, që fliste përpara militantëve demokratë dhe u thoshte “PD-ja duhet të analizojë se ku ka gabuar që humbi zgjedhjet”. 

Sigurisht, nuk është puna jonë t’i ndihmojmë të kuptojnë pse humbën. Por sa më shumë kalojnë ditët e tyre, pas humbjes, aq më e qartë është se do të humbasin përsëri. Në radhë të parë për një arsye shumë të thjeshtë: janë bërë njësh me baltën e rrenave dhe të shpifjeve dhe e vetmja gjë që dinë të bëjnë, është të bëjnë pis çdo gjë që prekin, kudo ku shfaqen, sa herë që flasin.

Janë katandisur në burimin më toksik të mbetjeve të politikës së vjetër komuniste, të luftës me tjetrin jo me idetë e tij, të denigrimit të njeriut, jo të ballafaqimit njerëzor me të. Janë bërë si një kënd i vjetër fletërrufesh. I gënjen mendja e shkurtër se populli do të mblidhet para “Këndit të fletërrufeve” dhe do të shkojë pas avazit të tyre. 

E marrin këtë popull për budalla, kurse politikën e dinë mjet për të budallallepsur njerëzit, që vuajnë papunësinë, vuajnë varfërinë, vuajnë padrejtësinë, vuajnë edhe kriminalitetin dhe tërë katrahurën që këta lanë pas, kur ikën me një milion shuplaka nga qeverisja.

Unë e di që disa prej tyre, duke nisur që nga plaku i shtëpisë së tyre, janë në hall të madh. Kanë bërë shumë të këqija dhe kanë përfituar shumë duke bërë keq. Le pastaj që duhet të merren edhe me njerëz që tani kanë filluar t’u trokasin në derën e shtëpisë për t’u marrë lekët, që jua kanë dhënë me pahir, kur u duhej firma e tyre.

Duhet të merren edhe me ata të tatimeve, që janë në kërkim nga policia, pasi kanë marrë arratinë, për rimbursimet e paligjshme të miliona e miliona eurove TVSH, për llogarinë e këtyre. 

Duhet të merren edhe me mbrojtjen e atij derdimenit të kompjuterave të tatimeve, që e kanë vënë të mbrojë lëkurën e tyre që të shpëtojë lëkurën e tij, për tërë atë çfarë ka bërë për hesap të këtyre me librin elektronik të llogarive tatimore. Kujtojnë se ajo rruga e vjetër e hajdutit që bërtet “kapni hajdutin, kapni hajdutin, kapni hajdutin” do t’i shpëtojë nga gjithë ky siklet i madh, që i lë pa gjumë e që më kujton atë shprehjen e famshme të një bashkëpunëtori, dikur, të mbretit të Shqipërisë, që shkruante: “Të uroj të rrosh sa më shumë, sepse meriton të mos vdesësh kurrë, por të përpëlitesh çdo natë, pa mundur të vësh gjumë në sy nga ëndrrat e tmerrshme të atyre që në fakt i ke bërë realitet.”

Kujtojnë se me ndonjë prokuror, që e kanë vënë me dorë te taskforca e prokurorisë për të mbyllur çështjet e tyre, me ndonjë pronar mediesh që u fshihet bankave se është i zhytur dhe mbyten në borxhe, me ca faqe facebook-u dhe ca shfaqje SHQUP-i, do t’ia dalin të duken para shqiptarëve si luftëtarë dinjitozë kundër një qeverie, që, sipas tyre, po u merr frymën shqiptarëve.

Në fakt, fryma po u merret atyre dhe jo nga qeveria, por nga lepuri i frikës që u rritet përditë në bark, se ata e dinë më mirë se ne të gjithë këtu, e dinë më mirë se çdo hetues, se çdo prokuror, se çdo gjykatës, e dinë më mirë se çdo shqiptar se çfarë kanë bërë. E dinë mirë, gjithashtu, se sado ta kenë përgatitur për këtë ditë të keqe armatën e të korruptuarve nëpër gjykata, fatin që i pret, sepse i kanë rënë në qafë keq, për vite me radhë, këtij vendi e këtij populli.

Mjafton të ndjekësh lumin e shpifjeve që prodhojnë pa pushim për Policinë e Shtetit, për të kuptuar se sa frikë kanë nga kthimi i policisë në krye të detyrës, pasi janë larguar nga detyra të gjithë ata që në polici hynë nga rrugët e krimit dhe sot janë bashkuar në rrugët e krimit, se sa shumë i turbullon lufta e policisë me krimin, sidomos me korrupsionin. Se sa shumë i dëshpëron fakti se dyshja Rama-Meta, siç e quajnë ata, dhe “Aleanca për Shqipërinë Evropiane”, siç e quajmë ne, i qëndrojnë vendosmërisht pikë për pikë axhendës për të cilën janë votuar. 

Nejse, kur bëjnë hajdutin që bërtet “kapni hajdutin”, në fund të fundit duhet t’i mirëkuptojmë, se e dimë pse e bëjnë, edhe pse nuk janë fare të justifikuar përpara atyre shumë shqiptarëve që kanë votuar ata dhe jo ne. 

Ne, dhe jo këta, kemi çuar në prokurorinë e Republikës kallëzimin për çka është gjetur shumë shqetësuese, aq shqetësuese sa mirë është të heshtet dhe të pritet zbardhja nga prokuroria e shqetësimeve tona për librin elektronik të llogarive të këtij shteti.

Jemi ne që e kemi çuar përpara drejtësisë atë derdimenin që plaku i shtëpisë, si asnjëherë më parë, në mijëra, qindra mijëra konferenca shtypi e mori në qafë, duke dalë me një tjetër dhe duke filluar avazin e hajdutit që bërtet kapeni hajdutin. Nuk ka faj. Kush di pak nga ajo histori, e kupton mirë se pse e bën.

Por ky ishte rasti për t’u thënë nja dy fjalë, edhe për një çështje tjetër, që gjithë këto ditë përpiqen ta mahisin me shpresën e dëshpëruar se diçka do të nxjerrin, duke bërë edhe patriotët e zëmëruar, për atë lumin që po na e marrin fqinjët. Ndërkohë që fqinjëve, këta, me një të rënë të lapsit, u dhanë një copë det Shqipërie.

Sot janë shumë qesharakë, sepse në çdo gjë edhe mund të dëgjohen. Ne i dëgjojmë, i mirëkuptojmë. Njerëzore është. Dhimbje të mëdha ka mëkati kur dikush ta tregon atë me gisht. Por ndërkohë s’ka asnjë mirëkuptim të mundshëm për ta kur bëjnë patriotin dhe kur përpiqen të kalërojnë mbi zemëratën e atyre mijëra e mijëra njerëzve të zakonshëm, që manipulohen prej tyre, por jo vetëm prej tyre, por edhe prej të tjerëve që duan të fusin  sherr, duke i futur në sherr shqiptarët. Kujtojnë se do t’i nxjerrin shqiptarët në rrugë kundër qeverisë, në emër të interesit kombëtar për një problem që nuk ekziston, ndërkohë që interesit kombëtar i punuan qindin kur kishin detyrën ta mbronin si qeveritarë.
A ka shqiptar që ta besojë se këta janë më patriotë se shqiptarët që dolën nga lufta për shqiptarinë dhe sot janë të ulur si pjesë e qeverisjes së Maqedonisë?!

Unë  besoj se shqiptarët më kollaj besojnë se Saliu është komik më i madh se Mister Bean, sesa të besojnë se Saliu është patrioti më i mirë se Ali Ahmeti. Mirë me qeverinë tonë, por si nuk u vjen turp që mundohen çdo ditë të fusin xixa ndër shqiptarë, duke u sjellë si mos më keq me përfaqësuesit shqiptarë të qeverisë në Maqedoni, të cilët  e kanë përsëritur më shumë se një herë që projekt-ideja e hidrocentralit mbi lumin Radika nuk ka asnjë shans të përparojë në dëm të Dibrës së Madhe dhe të vetë Shqipërisë. Ne themi nuk ka projekt, e jo më të ketë pastaj një vendim për të nisur në mënyrë të njëanshme një projekt, në shkelje të interesit tonë kombëtar dhe të marrëveshjeve ndërkombëtare të ujërave, të cilave  iu nënshtrohen po njësoj edhe Shqipëria, edhe Maqedonia, edhe Greqia e kështu me radhë.

Na ngatërrojnë me veten  e tyre, që  nuk deshën t’ia dinin për asgjë kur shkuan firmosën kufirin e gabuar atje, duke e falur një copë det sikur të ishte një copë bakllava, ashtu të marrosur siç ishin në atë gostinë e tyre të pafundme, orgjiake të pushtetit, të pushtetit që e vodhën për të vjedhur Shqipërinë.

Vazhdojnë me të tyren. Projekti qenka financuar nga Banka Botërore. Madje, plaku thotë se projekti ka nisur, siç thoshte “të premten janë këtu armët kimike”. Jo, mor jo! Nuk ka projekt! Sepse projekt në këtë rast, për çdo njeri që kupton dhe jo më për çdo njeri që një herë, një ditë të vetme është ulur në një zyrë qeverie apo në një zyrë sipërmarrjeje, nuk quhet një ide apo një skicë-ide e një qeverie tjetër, por quhet një projekt-zbatimi që e ka në tryezë edhe qeveria jonë, përderisa përfshin apo prek edhe Shqipërinë. Por as ne nuk e  kemi një të tillë, as qeveria maqedonase nuk e ka  një të tillë, as Banka Botërore nuk  e ka financuar  një të tillë. As bëhet fjalë që një projekt i tillë të financohet nga Banka Botërore apo nga cilido institucion financiar ndërkombëtar pa miratimin  edhe të qeverisë së Shqipërisë dhe në respekt të marrëveshjeve dhe të traktateve ndërkombëtare. Të merresh me këtë muhabet dhe të përpiqesh kështu siç përpiqen këta,  duke e kthyer në çështje politike me fqinjët, është njësoj sikur të dalë sot një fqinj dhe ta bëjë centralin bërthamor, që do të ndërtonte plaku në Shkodër, çështje politike me Shqipërinë. E përfytyroni për një moment?! Ta mbajnë vëth në vesh këta dhe kushdo tjetër këtu në Shqipëri apo jashtë saj, shqiptarë, fqinjë apo i huaj ende më matanë, se me ikjen e këtyre nga qeveria vdiq edhe koha kur qeveria e këtij vendi e tradhtonte Shqipërinë dhe bënte pazare sa të mundej, ku të mundej dhe si të mundej me interesat kombëtare të shqiptarëve, me interesat publike të tyre, me interesat legjitime kushtetuese dhe private të shqiptarëve. 

Iku koha e turpshme e kontrabandës së naftës nga qeveria e Shqipërisë në bashkëpunim me armiqtë më të betuar të shqiptarëve. Iku koha e turpshme e lëshimit pa kushte të terrenit kombëtar, të të drejtave dhe të interesave të shqiptarëve. Iku edhe koha e turpshme e talljes nacionaliste për të marrë vota në Shqipëri duke hapur sherre dhe probleme të panevojshme me fqinjët. Kjo është një kohë kur Shqipëria ka zot. Kjo është një kohë kur populli sovran i Shqipërisë ka marrë përsipër me votë të bëhet zot i fateve të veta. Kjo është një kohë kur Shqipëria ka një qeveri, që nuk ka asnjë rrugë tjetër përveçse të jetë mishërimi i vullnetit të popullit sovran.

Faleminderit!

Ilir Meta – Faleminderit!

Pika e parë e rendit të ditës ka të bëjë me miratimin e procesverbaleve të datave 23, 28 dhjetor 2010 dhe 20.01.2014. A ka ndonjë prej kolegëve ose kolegeve vërejtje për procesverbalet? Nuk ka.

Miratohen.

Vazhdojmë me pikën e dytë të rendit të ditës, shqyrtimin e aktit normativ “Për disa ndryshime në ligjin nr. 119/2012 “Për buxhetin e vitit 2013”, i ndryshuar”. Ky akt është miratuar nga Këshilli i Ministrave në datën 14 dhjetor të vitit të kaluar në mbështetje të nenit 101 të Kushtetutës. Akti normativ fiton fuqi të mëtejshme ligjore nëse miratohet nga Kuvendi brenda 45 ditëve. Jemi brenda këtij afati kushtetues. 

Në mbështetje të pikës 2 të nenit 73 të Rregullores, a ka pyetje për aktin? Nuk ka.

Në emër të Komisionit për Ekonominë dhe Financat, që është komisioni përgjegjës, kush dëshiron të shprehet? 

(Zoti Koçi shprehet dakord.)
Në emër të Komisionit për Punën, Çështjet Sociale dhe Shëndetësinë, kush dëshiron të shprehet? 

(Përfaqësuesi i Komisionit shprehet dakord.) 

Në emër të Komisionit për Veprimtarinë Prodhuese, Tregtinë dhe Mjedisin, kush dëshiron të shprehet? 

(Përfaqësuesi i Komisionit shprehet dakord.) 

Kalojmë në radhën e diskutimeve. 

Fjalën e ka zoti Ervin Koçi. 

Ervin Koçi – Faleminderit, zoti Kryetar! 

Pas shumë vitesh, është hera e parë që vjen në Kuvend një akt normativ me rritje të të ardhurave. Ky është një ogur i mirë për rritjen e përformancës së të ardhurave edhe për vitet në vazhdim. Për vite me radhë vinin në parlament akte normative për buxhetin e shtetit me ulje të ndjeshme të të ardhurave dhe me shkurtime drastike të shpenzimeve. Vinin akte normative që certifikonin dështimin e financave publike. Sot ky akt normativ është krejt ndryshe, është si rezultat i tejkalimit të parashikimit në të ardhurat e buxhetit për muajt tetor-dhjetor 2014, duke krijuar mundësinë për përdorimin e tyre për disa shpenzime prioritare. Janë 4 miliardë lekë. Janë vetëm një pjesë e të ardhurave të mbledhura më shumë se planifikimi që përdoren në dy fusha jetike për vendin dhe për ekonominë e tij. 1,9 miliardë lekë do të përdoren për shtresat në nevojë, kurse 3 miliardë lekë për shlyerjen e detyrimeve të prapambetura ndaj bizneseve në infrastrukturë. Këto fusha janë prioritet i qeverisë edhe në buxhetin e vitit 2014. 

Debati në komisione dhe në Kuvend po bëhet për faktin se pse po operohet me akt normativ. Kur opozita ishte në pushtet, sillte akte që certifikonin dështimin e financave publike, deklaronin këtu në Kuvend se akti normativ është një instrument ligjor për qeveritë e përgjegjshme. Sot ka ndryshuar mendim, siç u tha edhe në komisionet parlamentare, pra aktet normative janë antiligjore. Ky akt normativ e ka zanafillën në buxhetin e vitit 2013, pra kur u hartua në dhjetor të vitit 2012. Maxhoranca e djeshme, sot në opozitë, fliste atëherë për buxhetin më të madh dhe më të fuqishëm në historinë e Shqipërisë. Po të lexojmë procesverbalet se çfarë kanë thënë zotërinjtë e maxhorancës së djeshme në seancën plenare të dhjetorit të vitit 2012, ato janë një komedi më vete. Ish-Kryeministri fliste atëherë për një Shqipëri që po lulëzonte në kohën e një krize botërore. Sipas tij, Shqipëria ishte bërë një kopsht shkëmbor i Europës Juglindore, opozita dhe bota ishin ziliqare për lulëzimin e ekonomisë shqiptare, madje Lazarati në vitin 2013 do të ishte një zonë turistike malore. Si përfundim, miratuan një buxhet jorealit, populist, elektoral dhe nuk dëgjuan as FMN-në dhe as Bankën Botërore. Sot dëgjon përsëri të njëjtët persona që mbajnë peng opozitën. Kjo tregon edhe dramën e madhe ku gjendet opozita, por tregon njëkohësisht edhe papërgjegjshmërinë totale që ata kanë ndaj qytetarëve. Miratuan atë herë një buxhet me rritje ekonomike 4%, kur opozita, në sinkron me FMN-në dhe Bankën Botërore, u thoshte se rritja ekonomike nuk do të ishte më shumë se  1,8%. Planifikuan që do t’i rrisnin të ardhurat me 11% më shumë krahasuar me vitin 2012. Faktikisht, kur ata u larguan nga zyrat, të ardhurat ishin 4% më pak se viti 2012. Planifikuan që shpenzimet do të ishin 8% më shumë krahasuar me vitin 2012. Kur u larguan, shpenzimet ishin 9,4% më shumë se viti 2012. 

Më keq se kaq nuk kishte, na lanë një situatë financiare të rëndë dhe katastrofike. Ishte kjo situatë financiare kritike, e krijuar nga qeverisja e djeshme, që na detyroi të bënim në tetor një akt normativ për të bërë të mundur që shteti të ofronte shërbimet bazë, duke u orientuar vetëm tek ato jetike për shtetin dhe qytetarët. E hartuam këtë akt normativ duke certifikuar edhe keqadministrimin financiar të pushtetit të djeshëm prej 300 milionë dollarësh në 9-mujorin e vitit 2012 dhe miratuam planifikimin e ri në të ardhura dhe shpenzime. Tetorin e kaluar ne certifikuam edhe borxhin publik të trashëguar nga pushteti i djeshëm, që ishte më i lartë sesa e deklaronte qeveria që ka ikur. Borxhi publik është afër 69%, ndërsa tani thonë se ai është tepër serioz. Kryeministri i atëhershëm në dhjetor të 2012-s deklaronte se niveli i shëndetshëm i borxhit për Shqipërinë është 90% dhe këtë e ka parë nga disa studiues gjenialë, që kanë zbuluar një realitet të ri. Prandaj ne nuk duhet të kemi frikë nga borxhi, duke na krahasuar me Gjermaninë, Francën, Anglinë dhe SHBA-të.


Në aktin normativ të tetorit ne planifikuam një përmirësim të të ardhurave me 6%, që do të vinin nga miradministrimi, gjithmonë duke e krahasuar me trendin që kishte pasur si 9-mujor. Por nga performanca më e mirë e administratës fiskale, përtej parashikimeve dhe nga efekti që pati politika fiskale në fund të dhjetorit të ardhurat u rritën ndjeshëm. Sot opozita, e cila kur ishte në pushtet sillte vetëm akte normative ku pakësonte të ardhurat dhe shkurtonte shpenzimet, na kërkon llogari pse kemi sjellë një akt normativ me rritje të të ardhurave. Domethënë, pse kemi luftuar evazionin, korrupsionin dhe kontrabandën. Opozita në komision kërkoi që 5-miliardëshi të përdorej për të pakësuar rritjen e borxhit që u bë në fund të vitit 2013, pasi për ta detyrimi që kemi ndaj biznesit dhe shtresave në nevojë nuk është borxh. Kjo është filozofia e atyre që rrënuan ekonominë shqiptare.  


Akti normativ siguron vijueshmërinë e mbështetjes buxhetore ndaj shtresave në nevojë. Por kjo mbështetje do të vazhdojë edhe këtë vit, ku brenda muajve të parë do të shlyhen të gjitha pagesat e pashlyera për vitin 2013 për të gjitha shtresat në nevojë. Akti normativ ndihmon edhe shlyerjen e një pjese të detyrimeve të prapambetura ndaj biznesit që operon në fushën e infrastrukturës. Por shlyerja do të vazhdojë edhe për këtë vit, ku biznesit do t’i japim 35 miliardë lekë detyrime të prapambetura, duke përmirësuar gjendjen e likuiditetit dhe klimën e biznesit, nga ku do të gjenerohen vende pune.   

Sot ka filluar të funksionojë gjithçka ndryshe. Kjo e tremb opozitën, pasi e gjithë demagogjia dhe populizmi i saj po shfryhen dhe e vërteta po del në shesh.

Faleminderit!

Ilir Meta – Faleminderit!

Fjalën e ka deputeti Anastas Angjeli. 

Anastas Angjeli – I nderuar zoti Kryetar,

Të nderuar deputetë,

Akti normativ i paraqitur sot për ndryshimet e fundit të buxhetit të vitit 2013 i plotëson të gjitha kushtet në aspektin ligjor, në aspektin e realizimit të paraqitjes, në aspektin e përgjegjshmërisë, në aspektin teknik, pse jo edhe në aspektin e zgjidhjeve të disa dilemave që opozita i paraqiti në komision, por që tani është larguar. 

Në aspektin ligjor ky akt normativ plotëson kushtin e nevojës, të urgjencës dhe të përkohshmërisë.

Në aspektin realist ky akt normativ dëshmon edhe një herë se tashmë i jepet fund historisë së parashikimeve jorealiste dhe vetëm korrigjon një gabim prej 40 miliardë lekësh të bërë në dhjetor të vitit 2012 për buxhetin e vitit 2013. 40-miliardëshi negativ u korrigjua me 4,9 miliardë lekë plus në krahasim me aktin normativ të bërë në muajin tetor. 

Gjatë këtyre ditëve në komision kemi diskutuar dhe dëgjuar nga opozita si gjithnjë akuza të ndryshme për papërgjegjshmëri. E vetmja papërgjegjshmëri është papërgjegj-shmëria e parashikimit prej rreth 360 miliardë lekë të buxhetit të vitit 2013 në dhjetor të vitit 2012. Kur u bë akti normativ në tetor, u vërtetua plotësisht se nuk realizohej.

Në aspektin teknik dhe të përdorimit të këtyre të ardhurave nuk ka rrugë tjetër veçse të pasqyrojmë ligjërisht një realitet që ka ndodhur, ku në 4,9 miliardë lekë, 4 miliardë lekë janë realizuar më shumë sesa parashikimi i të ardhurave në tatime dhe në dogana nga akti normativ i tetorit dhe 9 miliardë lekë janë kursyer nga shpenzimet për interesa. Këto t’i vendosim në mënyrë të ligjëruar në buxhetin e vitit 2013.

Në aspektin e dilemave, pretendimet se këto të ardhura mund të kishin shkuar për të pakësuar borxhin nuk qëndrojnë, sepse në muajin dhjetor është vërtetuar realizimi i këtyre të ardhurave, natyrisht nuk mund të vepronim më përpara, sepse nuk kishte përputhje në kohë midis të ardhurave e shpenzimeve, kurse borxhi ishte marrë. Megjithatë, nga shpjegimet e dhëna në komision dhe në relacion rezulton  se mund të realizohen më shumë të ardhura dhe borxhi i vitit 2013, kur të dalin të dhënat përfundimtare, pa dyshim do të jetë i pakësuar.

Më në fund edhe pretendimet se këto shpenzime mund të ishin përdorur për Ministrinë e Transportit ne i kemi vërtetuar plotësisht me një listë konkrete që ministria ka dorëzuar pranë deputetëve, pra se sa e nevojshme dhe e domosdoshme ishte që 3 miliardë lekë shpenzime të shkonin për të. 1,9 miliardë janë për mbrojtjen sociale. Mund t’i drejtoj një pyetje opozitës dhe kujtdo tjetër: të ardhurat që kemi ne nuk duhet t’i përdorim për të korrigjuar një gabim tuajin, që i latë pa paguar dhe pa mbrojtje sociale të gjitha këto shtresa? Ky do të ishte një gabim dhjetëfish më i madh, gjë që maxhoranca e sotme as nuk ka arsye dhe as nuk ka ndërmend ta bëjë. Në këtë kuptim, duke marrë parasysh aspektin ligjor, realist, përgjegjshmërinë, aspektin teknik dhe zgjidhjen e dilemave ose pseudodilemave të ngritura nga opozita, akti normativ i paraqitur është i domosdoshëm dhe duhet përgatitur.

Faleminderit!

Ilir Meta – Faleminderit!

Fjalën e ka deputeti Bujar Kllogjri.

Bujar Kllogjri – I nderuar Kryetar i Kuvendit, 

Të nderuar deputetë, 

Sistemi i mbrojtjes sociale në Shqipëri, që ka për qëllim të përcaktojë ndihmën dhe shërbimet shoqërore për individët dhe grupet në nevojë, organizohet në dy skema: skema e ndihmës ekonomike dhe skema e pagesës për personat me aftësi të kufizuar. Fondet planifikohen nga Ministria e Mirëqenies  Sociale dhe e Rinisë dhe pastaj delegohen në njësitë e qeverisjes vendore, të cilat bëjnë disbursimin e këtyre pagesave, respektivisht ndihmë ekonomike dhe pagesë e aftësisë së kufizuar. 

Sipas formularëve të njësive të pushtetit vendor, rezulton se numri i personave me aftësi të kufizuar dhe i invalidëve të punës për vitin 2013 në Republikën e Shqipërisë, vetëm gjatë gjashtëmujorit të parë të këtij viti, deri në datën 23 qershor, ka pësuar një rritje drastike me 6 mijë persona. Numri i personave që kanë përfituar nga skema e pagesave për personat me aftësi të kufizuar gjatë vitit 2005 ka qenë 990 077 persona. Në tetë vjetët e fundit, skema e përfituesve është rritur në 65%. Për vitin 2013, Ministrisë së Mirëqenies Sociale dhe Rinisë i janë akorduar për programin e mbrojtjes sociale 17.4 miliardë lekë, deri në muajin qershor. Pra, në gjashtë muajt e parë janë shpenzuar 11 miliardë lekë. Nga kjo shumë 9.4 miliardë lekë kanë shkuar vetëm për personat me aftësi të kufizuar. Pra, 70% e fondit është shpenzuar në gjysmën e parë të vitit 2013. 

Gjatë periudhës qershor-shtator 2013, është disbursuar shuma 3.7 miliardë lekë. Pra, mbas zgjedhjeve deri në shtator nga kjo shumë 2.1 miliardë lekë janë për personat me aftësi të kufizuar. Në shtator të vitit 2013, kur maxhoranca qeverisëse mori në duar administrimin e kësaj ministrie, nga një fond prej 17.4 miliardë lekësh, të buxhetuara për gjithë vitin, janë gjetur vetëm 747 milionë lekë, të cilat duhet të shpenzoheshin deri në fund të dhjetorit. Në këto kushte, qeveria ka qenë e detyruar të ndërmarrë këtë akt normativ për të përballuar nevojat e personave me aftësi të kufizuar, në mënyrë që ata të marrin pagesat e prapambetura. Neni 101 i Kushtetutës parashikon se Këshilli i Ministrave, në rast nevoje dhe urgjence, nën përgjegjësinë e tij mund të nxjerrë akte normative që kanë fuqinë e ligjit, për marrjen e masave të përkohshme. 

Pra, ky akt normativ është plotësisht i justifikuar në kushtet e nevojës dhe urgjencës, pasi ministria ka qenë në pamundësi pagese për shtresën më vulnerabël të shoqërisë, e cila përfiton pagesat e paaftësisë së kufizuar dhe të ndihmës ekonomike. Nëse për dikë tjetër pagesa e ndihmës ekonomike ka të bëjë me organizimin e jetës së familjes, për personat me aftësi të kufizuar dhe pjesën më të madhe të tyre, kjo pagesë përbën jetiken, kujdesin që i nevojitet këtij personi për të jetuar. 

Ky akt normativ alokon një fond prej 1.9 miliardë lekësh për Ministrinë e Mirëqenies sociale. Shpërndarja e këtij fondi është bërë për të kryer pagesat e të gjitha kategorive, personat me aftësi ë kufizuar dhe familjet e skemës së ndihmës ekonomike. Kanë përfituar pagesa nga ky fond 106 mijë e 685 familje, 150 mijë e166 persona me aftësi të kufizuar dhe 71 mijë e 256 invalidë pune. Megjithatë, fondi i alokuar sipas këtij akti normativ nuk është i mjaftueshëm për të gjitha pagesat e programit buxhetor.  Me fondet e akorduara për vitin 2014 është planifikuar të shlyhen të gjitha detyrimet e bartura nga viti 2013. 

Aktualisht, Ministria e Mirëqenies Sociale po punon për pastrimin e skemës nga personat që nuk duhet të përfitojnë dhe me projektin e Bankës Botërore për krijimin e një database-i dixhital. Mendoj se numri i përfituesve të rremë do të ulet akoma më shumë. 

Ju ftoj ta votoni këtë akt normativ, për t’u ardhur në ndihmë njerëzve të kësaj shtrese në nevojë, pasi ky akt është projektuar para miratimit të buxhetit, vetëm me qëllimin e kryerjes së këtyre pagesave.

Faleminderit!

Ilir Meta – Faleminderit, zoti Kllogjri!

Fjalën e ka deputetja Evis Kushi.

Evis Kushi – I nderuar zoti Kryetar,

Të nderuar kolegë deputetë,

Në thelb, akti normativ që po diskutojmë përmban dy pjesë të rëndësishme: nga njëra anë rritjen e të ardhurave në administratën tatimore e doganore dhe rritjen e kursimeve nga interesat, nga ana tjetër, rritjen e pagesës për personat me aftësi të kufizuara dhe për personat me ndihmë ekonomike, si dhe pagesat për mbylljen e disa detyrimeve në infrastrukturë gjatë muajve te fundit. 

Unë do ta filloj këtë diskutim me lajmin e mirë që, në bazë të rivlerësimit të situatës makro-ekonomike dhe fiskale, të ardhurat nga tatimet dhe doganat në muajt e fundit pritet të gjenerojnë rreth 4.9 miliardë lekë më shumë sesa parashikimi në muajin tetor. Kjo sigurisht është rezultat i miradministrimit të mbledhjes së të ardhurave dhe në përgjithësi i punës më të përgjegjshme të qeverisjes së re. Dhe ky është vetëm fillimi. Është vetëm fillimi i reformave, është vetëm fillimi i politikave qeveritare. Rezultatet tregojnë se jemi në rrugë të mbarë. Muajt në vazhdim do të tregojnë se performanca do të jetë akoma më e mirë, sepse qeveria ka shpallur luftë të hapur kundër korrupsionit, informalitetit, evazionit fiskal, abuzimeve dhe vjedhjeve, që deri para pak kohësh dukeshin si normalitet në të katër anët e vendit. 

Qeveria e re është shumë e vendosur në këtë luftë dhe i ka vënë vetes objektiva shumë ambicioze, por që janë të domosdoshme nëse duam të dalim nga kriza, nga gropa e errët ku na fundosi keqqeverisja e kaluar. Është pikërisht keqqeverisja e kaluar që i la personat me aftësi të kufizuara dhe shtresat në nevojë për muaj me radhë pa marrë ndihmën që u takon. Ishte ajo keqqeverisje që i la pas dore ata që kishin nevojat më emergjente, nevojë për bukën e gojës dhe për kushtet më minimale të jetesës, por këtu qëndron edhe dallimi kryesor midis dy qeverive, qeverisjes së kaluar dhe qeverisjes së re. Ndërkohë që qeveria e kaluar i shpërdoroi pa asnjë kriter fondet për shtresat në nevojë, qeveria aktuale ka jo vetëm një nivel më të lartë përgjegjshmërie në detyrë, por edhe shumë ndjeshmëri sociale dhe solidaritet për këto shtresa. Prandaj ky akt normativ mundëson së pari një pjesë të pagesave për këtë shtresë, brenda një afati sa më të shpejtë, edhe pse opozita gjatë punëve në Komisionin për Ekonominë dhe Financat i kundërshtoi, ashtu siç bën gjithmonë, në fakt, me vendimet  e qeverisë, madje edhe kur këto lidhen me çështje sociale që janë kaq të ndjeshme. Shpresoj që qeveria e kaluar të ketë reflektuar gjatë këtyre muajve përveç të tjerave edhe për mungesën e kujdesit ndaj këtyre shtresave në nevojë, që është edhe një arsye më shumë pse sot janë në opozitë.

Gjithashtu, siç e theksova në fillim, akti normativ synon edhe mundësimin e kryerjes së disa pagesave për punët që janë bërë në infrastrukturë gjatë muajve të fundit. Edhe ky është një tjetër lajm i mirë, pasi vërteton që qeveria e re ka filluar menjëherë ndërtimin e raporteve korrekte me biznesin, duke përmirësuar gjendjen e likuiditetit dhe duke përmirësuar në përgjithësi klimën e biznesit. Në fakt e kemi endr atë shijen  e hidhur të faturave të papaguara ndaj biznesit privat, vendas ose të huaj, detyrime për rrugë dhe shkolla të ndërtuara, detyrime për energji, ilaçe etj. Por, për fat të mirë, qeveria e re ka marrë angazhimin që të shlyejë vetëm brenda mandatit të parë të qeverisjes rreth 350 milionë dollarë, duke u dhënë atyre mundësi të rimëkëmben, duke u dhënë mundësi që të rihapin kantieret e punës, duke u  dhënë mundësi që të hapin vende të reja pune dhe duke u dhënë mundësi që të shlyejnë detyrimet e tyre bankare, që, në fund të fundit, edhe këta të marrin frymë më lirisht. Kjo është e rëndësishme për t’i rikthyer biznesit besimin te qeveria dhe te institucionet shtetërore.

Të nderuar kolegë, 

Në fakt, doja t’u drejtohesha më shumë kolegëve opozitarë, që nuk janë sot në sallë. 

Ata e kundërshtuan aktin normativ, duke  e akuzuar qeverinë e re për mungesë përgjegjshmërie. Por ata e dinë shumë mirë se kjo qeveri e mori vendin në një situatë të rënduar, sidomos ekonominë, në një gropë të errët, ku  nuk njihej as fundi, as thellësia e saj dhe saktësia e parashikimit në atë moment nuk mund të ishte më e lartë se kaq, por gjithsesi ishte shumë më e madhe dhe më realiste se parashikimi i tyre tepër optimist dhe i parealizueshëm në dhjetor të vitit 2012. 

Për më tepër, unë e shoh me vend që t’i kujtoj edhe një herë opozitës, shumë shkurt, disa nga problematikat që ata kanë shfaqur me buxhetin, madje jo vetëm në fillimet e qeverisjes së tyre, por edhe së fundi, në vitin 2012, kur kishin disa vite eksperiencë në qeverisje.

Së pari, megjithëse buxheti i tyre i vitit 2012 u rishikua dy herë me akte normative, përsëri nuk mundi të realizohej.

Së dyti, kur ne sot flasim për një tejkalim të të ardhurave nga administrata tatimore dhe doganore, niveli i të ardhurave të tyre, të parashikuara në vitin 2012, nuk u realizua, gjë që solli shumë probleme, siç ishte mospagimi i faturave të biznesit.

Së treti, keqqeverisja ka sjellë edhe kaos në politikën fiskale, duke ndërmarrë shumë ndryshime brenda vitit me vendime të Këshillit të Ministrave, udhëzime, ligje etj., që kanë sjellë vështirësi.

Këto janë disa nga faktet që duhet ta bëjnë opozitën e sotme që të jetë më objektive dhe më konstruktive për punën e qeverisë për të përmirësuar situatën ekonomike dhe financiare në vend, ashtu sikurse në të gjitha reformat e saj rrënjësore.

Është e qartë se opozita i qaset gjithmonë debatit duke parë gjysmën bosh të gotës së mbushur gjysmë plot, por është e rëndësishme që situata është drejt përmirësimit, perspektiva është pozitive, prandaj të jemi të gjithë pak më shumë optimistë dhe të japim më shumë kontribut për zhvillimin e Shqipërisë europiane.

Faleminderit!

Ilir Meta – Faleminderit!

Fjala e deputetes Kushi ishte edhe në emër të Grupit Parlamentar të Partisë Socialiste, kështu që mbyllen diskutimet për aktin normativ.

Kalojmë te shqyrtimi i pikës së tretë, projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës Federale të Gjermanisë për bashkëpunimin në fushën e sigurisë”.

Ka pyetje nga kolegët deputetë? Nuk ka. 

Në emër të Komisionit për Sigurinë Kombëtare, që është komisioni përgjegjës,  fjalën e ka zoti Braho.

Spartak Braho – Dakord.

Ilir Meta – Komisioni për Çështjet Ligjore, Administratën Publike dhe të Drejtat e Njeriut?

(Përfaqësuesi i komisionit shprehet dakord.)

Komisioni i Jashtëm? 

(Përfaqësuesi i komisionit shprehet dakord).

Emra të regjistruar për diskutim nuk ka.

Kalojmë në shprehjen e mendimit të grupeve.

Grupi Parlamentar i LSI-së.

(Përfaqësuesi i grupit shprehet dakord.)

Grupi Parlamentar i Partisë Socialiste?

(Përfaqësuesi i grupit shprehet dakord.)

Mbyllet diskutimi për këtë pikë për t’iu nënshtruar votimit pas pak minutash.

Kalojmë te pika tjetër e rendit të ditës, projektligji “Për aderimin e Republikës së Shqipërisë në konventën e Tamperes për sigurimin e burimeve të telekomunikacionit për zvogëlimin e fatkeqësive dhe operacionet e ndihmës”.

Ka pyetje nga kolegët deputetë? Nuk ka.

Komisioni për Sigurinë Kombëtare. Jeni dakord?

(Përfaqësuesi i komisionit shprehet dakord).

Komisioni për Çështjet Ligjore, Administratën Publike dhe të Drejtat e Njeriut?

(Përfaqësuesi i komisionit shprehet dakord.)

Komisioni i Jashtëm. 

(Përfaqësuesi i komisionit shprehet dakord.)
Kalojmë në shprehjen e mendimit të grupeve.

Grupi Parlamentar i LSI-së?

(Përfaqësuesi i grupit shprehet dakord.)

Grupi Parlamentar i Partisë Socialiste?

(Përfaqësuesi i grupit shprehet dakord.)

Edhe ky projektligj konsiderohet i shqyrtuar.

Kemi edhe një çështje tjetër të rendit të ditës, sikurse ju njoftova në fillim të seancës. Konferenca e Kryetarëve u mblodh dje me qëllim për të respektuar opozitën në kuadrin e një reforme tepër të rëndësishme, siç është ajo administrative dhe territoriale, pasi në emër të grupit parlamentar të shumicës, zoti Ruçi kishte depozituar kërkesën e ngritjes së komisionit për realizimin e kësaj reforme. Në mbledhjen e mëparshme, jo të djeshmen, të Konferencës së Kryetarëve, nga zoti Paloka, në emër të opozitës, u ngrit pretendimi se nuk ishin njohur me projektvendimin. Për këtë arsye vendosëm t’u jepnim kohën e duhur për ta studiuar projektvendimin, me qëllim që një reformë, për fat të keq e vonuar, por e rëndësishme dhe e domosdoshme për qytetarët tanë anembanë vendit, që të përfitojnë shërbime më cilësore nga pushteti vendor, të bëhet vetëm në frymën e konsensusit. 

Dje, sikurse jeni njohur përmes medieve pas Konferencës së Kryetarëve, nuk pati konsensus  nga ana e opozitës, në mënyrë të veçantë nga Grupi Parlamentar i Partisë Demokratike, i cili nuk kontestoi asnjë pikë të këtij projektvendimi, që i jep opozitës të gjitha të drejtat maksimale, në mënyrë të barabartë me maxhorancën, i jep të drejtën e bashkëkryesimit, i jep të drejtën e përfaqësimit të barabartë dhe njëkohësisht garanton jo vetëm  konsensusin, por jep edhe të drejtën e vetos.

Kontestimet e tyre kanë qenë për çështje të tjera, që janë bërë të njohura si për ju, edhe për opinionin publik përmes medieve, dhe që kanë të bëjnë me qëndrimet e tyre politike, sikurse ishte edhe rasti i sotëm i bojkotimit të panevojshëm dhe të paarsyeshëm të kësaj seance.

Meqenëse ky projektvendim është vendosur sot në rendin e ditës, po e lexoj për interesin tuaj, por edhe për interesin e të gjithë atyre që na dëgjojnë nëpërmjet medieve.

Projektvendim “Për ngritjen e Komisionit të Posaçëm për Reformën Administrativo- Territoriale në Republikën e Shqipërisë:

Në mbështetje të nenit 77,  pika 1 e Kushtetutës dhe të nenit 24 të Rregullores së Kuvendit, me propozim të Konferencës së Kryetarëve, Kuvendi i Republikës së Shqipërisë vendosi:

1. Ngritjen e Komisionit të posaçëm Parlamentar për Reformën Administrativo –Territoriale në Republikën e Shqipërisë.

2. Komisioni i posaçëm ka për objekt të veprimtarisë së tij përcaktimin e kritereve për ndarjen e re administrativo- territoriale në Republikën e Shqipërisë; hartimin dhe përcaktimin e kalendarit të zbatimit të reformës administrativo-territoriale; përgatitjen e projektit për ndarjen e re administrativo- territoriale në Republikë e Shqipërisë.

Komisioni i posaçëm ngrihet mbi bazën e barazisë pozitë-opozitë. Në përbëje të tij do të ketë 16 anëtarë, nga të cilët 8 janë përfaqësues të pozitës, 6 nga Partia Socialiste dhe 2 nga Lëvizja Socialiste për Integrim dhe 8 përfaqësues të opozitës, 6 nga Partia Demokratike,  1 nga Partia Republikane dhe 1 nga PDIU-ja. Emrat e anëtarëve të tij përcaktohen në këtë vendim.

Komisioni i posaçëm do të kryesohet nga dy bashkëkryetarë, një nga pozita, Partia Socialiste, dhe një nga opozita, Partia Demokratike.

Komisioni i posaçëm do të zhvillojë veprimtarinë e tij në një afat kohor 3-mujor, nga data 20.01.2014 deri më 20.04.2014. Në rast nevoje, me kërkesë të arsyetuar të bashkëkryetarëve të tij, vetë Kuvendi vendos zgjatjen e afatit të ushtrimit të veprimtarisë së komisionit.

Pranë komisionit të posaçëm ngrihet dhe funksionon grupi i ekspertëve, numri, afatet e punës dhe detyrat specifike të të cilëve përcaktohen me vendim të komisionit.

Komisioni i posaçëm në veprimtarinë e tij do të zhvillojë konsultime dhe seanca diskutimi me ministrin e Shtetit për Çështjet Vendore, me përfaqësues të qeverisjes vendore dhe të shoqatave të zgjedhura vendore, me ekspertë të fushës së shoqërisë civile dhe përfaqësues të organizatave ndërkombëtare, që mbulojnë çështjet e qeverisjes vendore. Çdo parti tjetër parlamentare, që nuk është e përfshirë në këtë komision, ka të drejtë të bëjë propozime.

Prezenca e BE-së, e Këshillit të Europës, prezenca e OSBE-së në Shqipëri e programit për qeverisjen vendore, si dhe organizatat e tjera ndërkombëtare me eksperiencë në çështjet e qeverisjes vendore, ftohen të ndjekin dhe të japin asistencë dhe ekspertizë teknike në punimet e komisionit dhe grupit të ekspertëve të ngritur pranë tij.

Mbledhjet e komisionit janë të vlefshme kur në të janë të pranishëm më shumë se gjysma e anëtarëve të tij. Vendimmarrja e komisionit do të synojë të arrijë konsensusin për të gjitha propozimet e marra. Vendimet e komisionit do të quhen të miratuara me shumicën e votave të të gjithë anëtarëve të komisionit mbështetur mbi konsensusin e arritur midis pozitës dhe opozitës.

Në pikën 11 përcaktohet përbërja e komisionit të posaçëm. Në pikën 12 ngarkohet Kryetari i Kuvendit dhe Sekretari i Përgjithshëm për krijimin e kushteve të punës dhe mbështetjen logjistike të veprimtarisë së këtij komisioni të posaçëm.

Ky vendim hyn në fuqi menjëherë.

Kush dëshiron të flasë për këtë projektvendim? Nuk ka.

Jemi dakord me projektvendimin? Dakord.

Për dy minuta do të fillojmë procesin e votimit. 

Dy minuta pushim. 

(Pas pushimit)

Ilir Meta – Të hyjnë mediat! 

Do të fillojmë me votimin elektronik për të verifikuar prezencën, pra kuorumin e domosdoshëm. 

Hapet votimi.

Mbyllet votimi.

Të pranishëm janë 74 deputetë. Kuorumi për të vazhduar votimet është i mjaftueshëm. 

Kemi së pari aktin normativ “Për disa ndryshime në ligjin nr. 119/2012 “Për buxhetin e vitit 2013”, të ndryshuar”. Ka vetëm një votim, i hapur, me elektronikë. 
Hapet votimi për aktin normativ.

Mbyllet votimi. 

Me 75 vota pro, asnjë kundër, asnjë abstenim, miratohet akti normativ.

Kalojmë te votimi i dytë “Për ratifikimin e marrëveshjes nëpërmjet Këshillit të Ministrave të Republikës së Shqipërisë dhe qeverisë së Republikës Federale të Gjermanisë për bashkëpunimin në fushën e sigurisë”. Ky projektligj kërkon një shumicë të thjeshtë votash.

Hapet votimi në parim me elektronikë. 

Mbyllet votimi.

Me 75 vota pro, asnjë kundër, asnjë abstenim, projektligji miratohet.

Kalojmë në votimin nen për nen me karton.

Neni 1, sipas variantit të propozuar. Pro? Kundër? Abstenim?

Miratohet.

Neni 2, sipas variantit të propozuar. Pro? Kundër? Abstenim?

Miratohet.

Hapim votimin me elektronikë në tërësi për këtë projektligj.

Hapet votimi.

Mbyllet votimi.

Me 75 vota pro, asnjë kundër, asnjë abstenim, projektligji miratohet.

Kalojmë te projektligji “Për aderimin e Republikës së Shqipërisë në Konventën e Tamperes “Për sigurimin e burimeve të telekomunikacionit për zvogëlimin e fatkeqësive dhe operacionet e ndihmës”.

Hapet votimi në parim me elektronikë.

Mbyllet votimi.

Me 75 vota pro, asnjë kundër, asnjë abstenim, projektligji miratohet.

Kalojmë në votimin nen për nen me karton.

Neni 1, sipas variantit të propozuar. Pro? Kundër? Abstenim?

Miratohet.

Neni 2, sipas variantit të propozuar. Pro? Kundër? Abstenim?

Miratohet.

Hapet votimi në tërësi me elektronikë. 

Mbyllet votimi.

Me 74 vota pro, asnjë kundër, asnjë abstenim, projektligji miratohet.

Kalojmë te ngritja e Komisionit të Posaçëm Parlamentar për Reformën Administrativo-Territoriale në Republikën e Shqipërisë”. Së pari, duhet të reflektohet data e sotme. Së dyti, zoti Ruçi, ne sot miratojmë këtë projektvendim, ndërsa për emrat besoj se do të kemi durimin të presim që edhe opozita të ketë mundësinë të sjellë emrat e saj. Si mendoni, ju lutem? 

Gramoz Ruçi – Përveç kësaj jave që kaloi, opozitës i jepet kohë edhe një javë tjetër, duke e ftuar që, sipas vendimit të propozuar nga Kuvendi, edhe ajo të propozojë emrat e vet. Pra, të enjten e ardhshme ne të propozojmë emrat tanë dhe opozita të vetët. 

Ilir Meta – Propozimi i zotit Ruçi është që ne ta miratojmë këtë projektvendim, pra ta kthejmë në një vendim ngritjen e komisionit, sepse e vërteta është që nuk ka pasur asnjë kontestim për përmbajtjen e këtij projektvendimi nga ana e opozitës, që i garanton të gjitha të drejtat e saj për të qenë e barabartë në këtë proces, jo vetëm pjesë e konsensusit, po praktikisht duke patur edhe të drejtën e vetos jo vetëm përmes pasjes së bashkëkryetarit, pra Partia Demokratike së bashku me Partinë Socialiste, por edhe numrin e barabartë të anëtarëve, si nga ana e opozitës, ashtu edhe nga ana e maxhorancës. Përderisa nuk ka patur asnjë kontestim për këtë projektvendim, madje nuk ka patur asnjë propozim për të bërë ndryshime në përmbajtjen  e pikave të këtij projektvendimi, atëherë ne do të shprehemi me votë për ngritjen e këtij komisioni. Sikurse propozoi edhe zoti Ruçi,  për emrat Kuvendi do të shprehet në seancën e ardhshme, në mënyrë që t’i japim kohë edhe opozitës për të propozuar emrat e saj, sepse nuk mund t’i vendosim ne emrat që i takojnë asaj. 

Atëherë kemi vetëm një votim me elektronikë për këtë projektvendim. 

Hapet votimi.

Mbyllet votimi. 

Me 75 vota pro, asnjë kundër, asnjë abstenim, miratohet ky komision. 

Kalojmë tani te pika e fundit, diskutime për çështje jashtë rendit të ditës.

Fjalën e ka deputetja Kejdi Mehmetaj.

Kejdi Mehmetaj – I nderuar zoti Kryetar i Kuvendit,

 Të nderuara zonja dhe zotërinj deputetë,

 Diskutimin tim të parë dhe minutat e para të miat në këtë foltore dua t’i shfrytëzoj për të ngritur një problem mjaft shqetësues për të rinjtë, pasi zëri im në këtë sallë do të jetë gjithmonë zëri i të rinjve shqiptarë. 

Përse ka dështuar matura shtetërore? Ky ishte titulli i një shkrimi që kishin përgatitur një grup i gjerë gjimnazistësh të shkollave të ndryshme të Tiranës, të cilët ishin një shtysë e madhe edhe për mua për të mbajtur këtë diskutim sot. Pavarësisht ndjeshmërisë që të gjithë ne kemi ndaj çështjeve të arsimit, shpesh i trajtojmë problemet që ngrihen si probleme të fëmijëve dhe jo si probleme që meritojnë vëmendjen tonë maksimale. Mendoj se matura shtetërore është pikërisht njëri prej këtyre rasteve. Pa ekzagjerim dhe me përgjegjshmërinë time më të madhe, dua ta krahasoj togfjalëshin “maturë shtetërore” me fjalën “makth”, sepse kjo është ajo që ndjejnë vit pas viti qindra e mijëra shqiptarë që përballen me kalimin nga sistemi parauniversitar në arsimin e lartë. Po ju bëj vetëm një llogaritje të thjeshtë: pothuaj çdo vit përfundojnë maturën shtetërore rreth pesëdhjetë mijë nxënës, shumëzuar këtë me katër, që janë pikërisht prindërit e tyre, motra ose vëllai, për të mos thënë me gjashtë apo tetë, duke përfshirë edhe gjyshërit e tyre, rreth 400 mijë qytetarë shqiptarë çdo vit vuajnë makthin dhe pasojat e një sistemi që ngjan shpesh me një ruletë kazinoje. 

Problemi i maturës shtetërore është kompleks, me shumë defekte e mangësi. Kjo besoj është edhe arsyeja se përse çdo vit ndërmerren reforma në këtë aspekt. Por vallë a është normale të kemi tetë breza të ndryshëm eksperimentalë? 

Duke qenë çdo ditë pranë të rinjve, në bisedat e tyre shoh të dalin problematika të ndryshme lidhur me maturën shtetërore, si kurrikulat, si zhvillohet provimi, si vlerësohen nxënësit, kreditet, koeficientët, pikët, seleksionimi për në shkollën e lartë. E fundit dhe më e rëndësishmja është se ëndrrat e tyre thyhen, dhe pas shumë sakrificave nuk arrijnë të fitojnë shkollën e ëndrrave të tyre. Gjithsesi, unë do të përqendrohem vetëm në dy prej pikave kryesore. 

Së pari, a është i drejtë sistemi që tre vite të shkollës së mesme i barazon vetëm me një provim dhe i largon nxënësit nga formimi i përgjithshëm?

 Së dyti, a po arrijmë ta administrojmë këtë proces në mënyrën e duhur, duke e barazuar vërtet atë që ne e quajmë meritë-preferencë apo po kalojmë në sistemin: unë njoh më shumë, unë mund ta marr tezën paraprakisht, unë do të fitoj shkollën më të mirë?

 Referuar pikës së parë, çka shoh më shqetësuese është fakti se që prej futjes në maturën shtetërore, përgatitja e përgjithshme e nxënësve është ulur në mënyrë të ndjeshme. Kjo jo për faj të aftësive apo qëllimeve të tyre, po për faj të asaj që vetë sistemi dikton. Ne të gjithë duhet ta pranojmë haptazi dhe pa u stepur se sot gjimnazistët mësojnë vetëm katër ose pesë lëndë, që janë matematika, letërsia dhe lëndët që ata japin me zgjedhje, pasi totali i pikëve që mbledhin prej mesatares së tyre të përgjithshme, krahasuar me pikët që mbledhin nga këto provime, është shumë i ulët për të bërë diferencën. Kjo logjikë, sa e pastër aq edhe e ftohtë, ka dëmtuar rëndë nivelin e përgatitjes së përgjithshme të nxënësve. Këtu duhet theksuar se institucionet arsimore që ata ndjekin quhen gjimnaze të përgjithshme. Pra, dihet që ata duhet të marrin nga këto institucione pikërisht njohuri të përgjithshme. Për të vazhduar, druaj se kemi dështuar në atë që nuk është thjesht menaxhimi i mirë i situatës, por edhe një mësim keqedukues që ne u japim të rinjve. Duke përfituar nga situata, që bie ndesh me ligjin, siç është dalja paraprake e tezave, ne konkludojmë duke i mësuar të rinjve se ata mund të përfitojnë gjëra që nuk i meritojnë. Po citoj fjalë për fjalë atë që vetë gjimnazistët kishin shkruar: “Administrimi i procesit ditët e provimeve deri tani ka rezultuar i gabuar dhe jo efikas. Megjithëse çdo vit është përdorur metoda e ngujimit të hartuesve të testit, gjithmonë testet kanë dalë dhe janë bërë publike përpara fillimit të testimit. Barazia e nxënësve para testimit është gjithashtu një problem shqetësues”. 

Në Tiranë, duke iu referuar vitit të fundit, janë përdorur mjete të posaçme elektronike për të penguar komunikimin e nxënësve me njerëz të jashtëm. Ndërkohë që masa të tilla nuk janë marrë në rrethe të tjera. Gjithashtu, nëpër gjimnazet e mëdha zhvillohet presion psikologjik prej administratorëve ditën e provimit, por nëpër gjimnazet e tjera njihen të faktuara plot raste kur teza është servirur e zgjidhur në tabelë prej drejtorëve të shkollave apo edhe prej vetë administruesve të ditës. Po ju jap një shembull konkret dhe më thoni ju a e pranon logjika këtë shembull. Nga një gjimnaz që ka gjithsej tri klasa maturantësh, pra 90 nxënës në total, të gjithë këta 90 nxënës kapin 6-7 fakultetet më të mira e më të kërkuara. Ndërkohë që nga gjimnaze me trembëdhjetë matura, me gjithsej 300 nxënës, vetëm 15 a 20 prej tyre arrijnë të shkojnë në këto fakultete. Kjo jo pse nuk i kërkojnë, por sepse nuk arrijnë t’i kapin. Meritokracia është termi kyç i gjithë këtij problemi, sepse gjithmonë e më shumë po shkojnë nëpër universitete nxënës që nuk e meritojnë. 
Ashtu siç dihet tashmë me statistika të pranuara edhe nga dekanët e fakulteteve, universitetet më të kërkuara furnizohen me nxënës që ngelen në përfundim të vitit të parë, duke u krijuar kështu një kalvar të këqijash që na i prodhon ky sistem që prej korrupsionit nëpër fakultete e deri tek ajo që ndikon drejtpërdrejt në tregun e punës. Ndërsa ata nxënës që vërtet e meritojnë, shpesh e shohin veten si guri që hidhet në ruletën e fatit. Nëse është viti i tyre me fat, ata arrijnë të kapin një prej nëntë preferencave të tyre. Pra, ky sistemi ynë meritë-preferencë funksionon vetëm për 20-25% të maturantëve. 

Sekretari për Procedurat dhe Votimin

Armando Subashi


Nuk e ngre këtë shqetësim sot thjesht si një ngacmim të rastit, por sepse kam vite që e ndjek nga afër. Me të rinjtë e Lëvizjes Socialiste për Integrim shpesh kemi hartuar rezoluta dhe propozime, por ka ardhur momenti ta rikonstruktojmë prej themelit këtë ngrehinë që është duke shembur vetveten. Ne kemi propozimet tona konkrete. Një rivlerësim të rolit të mesatares së tre viteve dhe po ashtu të provimeve që jepen në fund, mënyrë më efikase të administrimit të provimit me administratorë të trajnuar dhe jo të përfshirë në fushën e arsimit, si dhe sigurimin e standardeve të njëjta për çdo nxënës në të gjithë Shqipërinë. Ndoshta ka ardhur momenti ta rikonceptojmë mënyrën e pranimit nëpër fakultete, ku përfundimi i ciklit të mesëm të ndahet nga ai i pranimit nëpër universitete. 

Në fakt, do të më kishte pëlqyer që fjalë timen ta kishte dëgjuar edhe pjesa tjetër e parlamentit, sepse ky është një shqetësim që besoj se e ndajmë të gjithë. Ndoshta nuk e kemi kaluar vetë, ashtu si dhe unë fazën e maturës shtetërore, por janë fëmijët tanë, janë nipërit e mbesat tona, përfshi gjithë qytetarët e tjerë që e ndajnë këtë shqetësim. Shpresoj që së shpejti të gjejmë një zgjidhje. 

Faleminderit! 

Ilir Meta –  Faleminderit! Kejdi të jetë e qetë, se doktori e ka dëgjuar, sepse ai s’lë gjë pa dëgjuar 

Seanca mbyllet. 

Seancën tjetër do ta njoftojmë në media. 

Mirupafshim!      

Kryetari i Kuvendit

Ilir Meta

